I august blev tidligere leder af plejehjemmet Lollandshus i Aalborg idømt dagbøder for grov pligtforsømmelse ved byretten i Aalborg. Dengang var forsvarsadvokat Poul Gudberg ikke tilfreds med dommen, og han ville have afgørelsen anket. Fordi det er en bødestraf, har Processbevillingsnævnet skulle beslutte, om forsvaret må anke. De har nu besluttet, at sagen skal prøves i Vestre Landsret. - Jeg synes stadig, at det er lige forkert. Bestemmelsen er ikke overtrådt. Jeg går efter frifindelse, siger Poul Gudberg. Den tidligere plejehjemsleder blev i byretten i Aalborg fundet skyldig i anklagen om grov pligtforsømmelse i forbindelse med en 85-årig ældre dement kvinde, der var fastspændt med en stofsele og endte med at blive kvalt og døde i oktober 2014. Plejehjemslederen blev idømt 10 dagbøder á 500 kroner. Det ankes nu til Landsretten.
Procesbevillingsnævnet har besluttet, at sagen om tidligere leder af plejehjemmet Lollandshus i Aalborg skal prøves i Vestre Landsretten.